« ༄། །དཔལ་ནག་པོ་ཆེན་པོའི་སྒྲུབ་སྐོར་རྣམས་ཀྱི་དཀར་ཆག་བཞུགས་སོ།། »༈ །བླ་མ་དང་དཔལ་ཀྱེ་རྡོ་རྗེ་ལ་ཕྱག་འཚལ་ལོ། །རྗེ་བཙུན་ས་སྐྱ་པའི་མན་ངག་ནག་པོ་ཆེན་པོའི་སྒྲུབ་སྐོར་ལ། བླ་མ་འབྲོག་མི་ལོཙྪ་བ་ནས་བརྒྱུད་པ། བླ་མ་བ་རི་བ་ནས་བརྒྱུད་པ། བླ་མ་མལ་ཇོ་ནས་བརྒྱུད་པ། ཁ་ཆེ་པཎ་ཆེན་ནས་བརྒྱུད་པའོ། །དང་པོ་ནི་རྡོ་རྗེ་གུར་ལེའུ་བཅོ་ལྔ་པར་སྒྲུབ་ཐབས་གསུངས་ལ། དེའི་འགྲེལ་པ་གུར་རྒྱན་དུ། བསྙེན་སྒྲུབ་ལས་སྦྱོར་གསུམ་ཚང་བའི་མན་ངག་ཅིག་བཤད། འདི་ལ་མན་ངག་གཟུར་པ་གཅིག་ཡོད་ཀྱང་གུར་རྒྱན་ལས་ཕྱུང་བ་ཡིན་ནོ། །ལས་ཚོགས་ལ། གཞན་གྱི་རིག་སྔགས་དང་རྦོད་གཏོང་བཟློག་པའི་མན་ངག རྨི་ལམ་ངན་པ་དང་ལྟས་ངན་པ་བཟློག་པའི་མན་ངག སྲུང་འཁོར་བྲིས་ནས་རང་བསྲུང་བའི་མན་ངག་དང་གསུམ་མོ། །དང་པོ་ལ་དབྱེ་ན། བསྲུང་བཟློག་བསད་གསུམ་གྱི་མན་ངག་གསུམ་དུ་འགྱུར་རོ། །གཉིས་པ་ལ་བྲམ་ཟེ་ཆོག་སྲེད་ཀྱི་སྒྲུབ་ཐབས་རྩོད་མེད་སྒྲུབ་ཐབས་བརྒྱ་རྩ་ན་བཞུགས་ལ། དེའི་ས་བཅད་རྗེ་བཙུན་གྱི་སྒྲུབ་ཐབས་བརྒྱ་རྩའི་ཊཱི་ཀའི་ནང་ན་ཡོད་ཅིང་། དེ་རྣམས་ཀྱི་ལུང་དང་རྗེས་གནང་དིང་སང་གི་བར་དུ་མ་ཆད་པར་ཡོད་དོ། །བརྒྱུད་པ་གསུམ་པ་ནི། བླ་ཆེན་མལ་ནས་བརྒྱུད་པ་འདི། མན་ངག་གཞན་ལས་རྒྱས་ཤིང་། མངའ་རིས་སྟོད་དུ། བོན་པོ་མང་པོ་ལ། དྲག་པོའི་ལས་སྦྱོར་བྱས་ཤིང་། མན་ངག་གི་ལག་ལེན་མ་ཉམས་པར་ཡོད་པས། བརྒྱུད་པ་རྣམས་ལ་འདི་ཐུགས་གཙིགས་ཆེ་བར་མཛད་དོ། །འདི་ལ་རྐྱང་སྒྲུབ་དང་སྦག་སྒྲུབ་གཉིས་སོ། །དང་པོ་ལ་གསུམ། ཕོ་རྐྱང་དུ་སྒྲུབ་པ་དང་། མོ་རྐྱང་དུ་སྒྲུབ་པ་དང་། འཁོར་རྐྱང་དུ་སྒྲུབ་པའོ། །དང་པོ་ལ་ཚོགས་བདག་གི་ཚུལ་དུ་སྒྲུབ་པ་བདག་མགོན་པོར་བསྐྱེད་པ་ལ་ཟེར། བཀའ་སྡོད་ཀྱི་ཚུལ་དུ་སྒྲུབ་པ་རང་ཡིད་དམ་དུ་བསྐྱེད་ནས་མདུན་དུ་མགོན་པོ་བསྐྱེད་པ་ལ་ཟེར། འདི་གཉིས་ཀ་ལ་མགོན་པོ་རྐྱང་པ་བསྒོམས་ནས་བསྙེན་སྒྲུབ་ལས་སྦྱོར་སོ་སོར་བྱེད་པའི་གདམས་ངག་དང་། བསྙེན་སྒྲུབ་སྦྲགས་ནས་བྱེད་པའི་མན་ངག་གཉིས་གཉིས་ཡོད། འདིའི་ལས་ཚོགས་ལ་གཏོར་མ་མེད་པར་ཁ་ཟས་ལ་བརྟེན་ཏེ་དགྲ་བསད་པ། དགྲ་བགེགས་ཚོགས་སུ་ཟ་བ། བྱད་ཤ་སྦགས་པ། བཟླས་པའི་མན་ངག སྲོག་འཕྲོག་པ་ལ་སོགས་པ་བཞི་ཡོད་དོ། །གཉིས་པ་མོ་རྐྱང་ལ། ཞི་བ་ནང་པའི་སྒྲུབ་པ་ཅེས་པ་དང་བྲམ་ཟེ་མཆོག་སྲེད་ཀྱིས་བསྟོད་པ་རྐང་པ་བརྒྱད་པ་ལ་བརྟེན་ནས་བསྙེན་སྒྲུབ་ལས་གསུམ་གྱི་མན་ངག་ཅིག་ཡོད་དོ། །དྲག་པོའི་གསང་སྔགས་ཕྱི་བའི་སྒྲུབ་ལུགས་ཞེས་པ། སློབ་དཔོན་ལོ་ཀ་ཤྲཱིས་བསྒྱུར་བའི་གཞུང་དང་། དེ་ལ་བརྟེན་པའི་བསྙེན་སྒྲུབ་ལས་གསུམ་གྱི་མན་ངག་ལས་བཞི་ཁ་སྦྱོར་གྱི་མན་ངག་ཟུར་ཙམ་ཅིག་དང་བཅས་པ་ཡོད་དོ། །འདི་རིག་པ་མཆོག་གི་རྒྱུད་ན་གསལ་བར་བཞུགས་ཤིང་། ལྷ་མོ་ནག་མོའི་གཟུངས་བ་རི་བས་བསྒྱུར་བ་དང་། གདན་བཞིའི་ལྷག་གཏོར་གྱི་སྐབས་སུ་བཤད་པས་བསྟན་སྲུང་ཆེན་མོ་ཡིན་ལ། བླ་མ་རྔོག་པ་རྣམས་དུད་སོལ་ལྷ་མོ་ཞེས་པའི་མཚན་དང་། སྔར་གྱི་ལོ་ཀ་ཤྲཱིས་བསྒྱུར་བའི་གཞུང་ལ། བླ་མ་ནཱ་རོ་པས་མཛད་པའི་ལྷ་མོའི་གསང་སྒྲུབ་ཅེས་པར་འདོགས་སོ། །གསུམ་པ་འཁོར་རྐྱང་ལ། མོན་པ་མིང་སྲིང་གི་སྒྲུབ་ཐབས་དང་། ལས་མགོན་ཟངས་གྲི་ཅན་གྱི་སྒྲུབ་ཐབས་གཉིས་སོ། །དང་པོ་ལ། མོན་པ་མིང་སྲིང་ལྔའི་སྒྲུབ་ཐབས་ཚིགས་བཅད་མ་མདོར་བསྡུས་ཅིག་དང་། དེ་ལ་བརྟེན་ནས་དམ་པ་ཀུན་དགའ་གྲགས་ཀྱི་བསྙེན་སྒྲུབ་ལས་གསུམ་ཐན་འགྱེད་དང་བཅས་པ། བརྒྱུད་པའི་ལོ་རྒྱུས། རྗེས་གནང་གི་ཡི་གེ་རྣམས་ཡོད་དོ། །ལས་མགོན་གྱི་སྒྲུབ་ཐབས་ལ་བསྙེན་སྒྲུབ་ལས་གསུམ་ཚང་བར་ཡོད་དོ། །གཉིས་པ་སྦག་སྒྲུབ་ལ་གཉིས། ལྕམ་དྲལ་སྦག་སྒྲུབ་དང་། མཁའ་འགྲོ་སྦག་སྒྲུབ་བོ། །དང་པོ་ལ། མགོན་པོ་དང་ལྷ་མོ་ལྷན་ཅིག་ཏུ་བསྐྱེད་པ་ལ། བསྙེན་པ། སྒྲུབ་པ། ལས་སྦྱོར། དྲག་པོའི་སྦྱིན་སྲེག་ཟུར་དུ་ཁ་འཕངས་པ་དང་བཅས་པ་བླ་མ་ཆོས་ཀྱི་རྒྱལ་པོས་མཛད་པ། དེའི་རྗེས་གནང་གི་ཆོ་ག་འདམ་དུ་སྦྱར་བ་དང་གཉིས་ཡིན། ལམ་གྱི་ཡན་ལག་ལ། བརྟེན་གཏོར་གྱི་མན་ངག གཏོར་མ་ལ་བརྟེན་ཏེ་དགྲ་བགེགས་བསད་པ། གསང་རྟེན་ལུས་ལ་བཅང་བ། དེའི་དམིགས་པ་ཟབ་མོ་ཞིག་རྣམས་ཡོད་དོ། །མཁའ་འགྲོ་སྦྲག་སྒྲུབ་ལ་འཇམ་ཞིང་ཞི་བའི་ལས་ལ་ཡུན་བསྲིངས་ཏེ་སྒྲུབ་པ། མྱུར་བར་འདོད་ན་དཀྱིལ་འཁོར་ལ་རྟེན་ཏེ་རྩུབ་མོར་སྒྲུབ་པ། ཤིན་ཏུ་མྱུར་བར་ཞག་བདུན་ནས་རྩལ་ཆེན་གྱི་ལས་རྫོགས་པ། རྒྱུན་དུ་བརྟེན་པ་ཞི་དྲག་ཕྱེད་མར་བསྒྲུབ་པ་སྟེ་མན་ངག་བཞི། འདི་དག་རེ་རེ་ལ། བསྙེན་པ། སྒྲུབ་པ། ལས་ལ་སྦྱར་བ་སྟེ་གསུམ་གསུམ་ཡོད་དོ། །སྒྲུབ་པའི་སྐབས་སུ། མཁའ་འགྲོ་འཁུ་ལྡོག་སྤངས་པའི་མན་ངག ལས་སྦྱོར་ལ་བསད་པའི་ལས་དགུའོ། །འདིའི་མན་ངག་ལ། མགོན་པོའི་དྲིས་སྐུ་བྲི་བའི་མན་ངག ལྡེར་སོ་བཞེངས་པའི་མན་ངག འཁོར་ལོ་ལྔ་ལ་བརྟེན་པའི་བསམ་གཏན་གྱི་ལས་སྦྱོར་རྣམས་ཡོད་དོ། །ལྕམ་དྲལ་དང་ལས་མགོན་གསུམ་གཙོ་འཁོར་དུ་སྒྲུབ་པ་ལ། བསྙེན་སྒྲུབ་ལས་གསུམ་གྱི་མན་ངག རྩ་གསུམ་ལ་བརྟེན་པའི་བསམ་གཏན་གྱི་ལས་སྦྱོར་རྣམས་ཡོད་དོ། །བཞི་པ་ཁ་ཆེ་པཎ་ཆེན་གྱི་མན་ངག་ཆོས་རྗེ་ས་སྐྱ་པཎྜི་ཏ་ལ་གནང་བ། བྲམ་ཟེ་མཆོག་སྲེད་ཀྱི་གཞུང་དང་། དེའི་མན་ངག་གསང་སྒྲུབ་སྤུ་གྲི་སྐོར་གསུམ་ཞེས་པའི་ཆུང་ངུ་ཞིག་ཡོད་དོ། །སྔོན་གྱི་རྩ་བའི་མན་ངག་འདི་རྣམས་ལས་གཞན་ལྷག་པ་དང་ཆད་པ་མེད་དོ། །འགྲོ་མགོན་ཆོས་ཀྱི་རྒྱལ་པོའི་སློབ་མ། རྒ་རས་པས་གུར་མགོན་ཁྲོ་བཅུའི་མན་ངག དེ་ལ་བརྟེན་པའི་བསྙེན་སྒྲུབ་ལས་གསུམ་གྱི་མན་ངག་བྱས་སོ། །དམ་པ་ཀུན་དགའ་གྲགས་ཀྱིས། སྤྱིར་མགོན་པོ་ལ་དབྱེ་ན། ཆོས་སྐུ་སྐྱེ་མེད་ཀྱི་མགོན་པོ། ལོངས་སྐུ་རིགས་ལྔའི་མགོན་པོ། སྤྲུལ་སྐུ་འཇིག་རྟེན་གྱི་མགོན་པོ་དང་གསུམ་ལས། དང་པོའི་སྒྲུབ་ཐབས་ནི། དེ་ཁོ་ན་ཉིད་བསྒོམས་པ་ལས་བྱུང་བའི་རྟོག་པ་ཡིན་པས་འདིར་མི་བརྗོད། གཉིས་པ་ནི། གུར་མགོན་རིགས་ལྔའི་དཀྱིལ་ཆོག་ཚིགས་བཅད་མ་བྲམ་ཟེས་མཛད་པ། དེའི་རྗེས་འབྲང་སིནྡྷཱུ་རའི་དཀྱིལ་འཁོར་དུ་དབང་བསྐུར་བ་སྒྲུབ་ཐབས་དང་བཅས་པའོ། །གསུམ་པ་ལ། མགོན་པོའི་བྱུང་ཚུལ། ལྷ་མོའི་བྱུང་ཚུལ། དེའི་སྒྲུབ་ཐབས་ལ་རྐྱང་སྒྲུབ་དང་སྦྲག་སྒྲུབ་གཉིས་ཀྱི་དང་པོ་ལ། ཕོ་རྐྱང་དུ་སྒྲུབ་པ་དམ་པས་མཛད་པ། དེའི་ཡན་ལག་སྲུང་བ་སྐུ་གསུང་ཐུགས་མི་འགྱུར་བའི་གོ་ཆ། མོ་རྐྱང་དུ་སྒྲུབ་པ་དམ་པས་མཛད་པ། འཁོར་རྐྱང་དུ་སྒྲུབ་པ་ལ། མོན་པ་མིང་སྲིང་ལྔར་སྒྲུབ་པ་སྔར་བསྟན་ཅིང་། མིང་སྲིང་དུ་སྒྲུབ་པ་ལ། སློབ་དཔོན་པདྨ་འབྱུང་གནས་ཀྱིས་སྒྲུབ་ཐབས་གཏེར་མ། དེའི་མན་ངག་བསྙེན་སྒྲུབ་ལས་གསུམ་དམ་པས་མན་ངག་ཏུ་བཀོད་པ། པུ་ཏྲའི་མདོས་བྱང་། མོན་པ་མིང་སྲིང་གསུམ་ལ་བརྟེན་པའི་ཐན་འགྱེད་རྣམས་སོ། །སྦག་སྒྲུབ་ཀྱི་ལྕམ་དྲལ་སྦག་སྒྲུབ་ལ། བསྐང་བ་རྒྱས་བསྡུས་གཉིས་དམ་པས་མཛད་པ། བསྐང་བ་འབྲིང་པོ་དམ་པ་ཀུན་དགའ་དཔལ་གྱིས་མཛད་པ། མགོན་པོའི་དགྲ་བཟློག་ཀུན་དགའ་གྲགས་ཀྱིས་མཛད་པ། བྲམ་ཟེ་མཆོག་སྲིད་ཀྱིས་མཛད་ཟེར་བའི་བཞི་བཅུ་མདོས། བླ་མ་སྤྱན་གྱིས་མཛད་ཟེར་བའི་དགུ་མདོས། རྟེན་ཏུ་རྟ་གཡག་སོགས་ཟུང་འཛུགས་པའི་གདམས་ངག ཡོན་བདག་ལ་བཀའ་བསྒོ་བྱེད་པའི་གདམས་ངག གཏོར་མ་ཟོར་དུ་འཕེན་པའི་གདམས་ངག་རྣམས་སོ། །མཁའ་འགྲོ་སྦག་སྒྲུབ་ལ། ལྷ་བརྒྱད་རྩུབ་མོར་སྒྲུབ་པའི་བསྙེན་སྒྲུབ་ལས་གསུམ། ཀུན་དགའ་དཔལ་གྱིས་མཛད་པའི་ལྷ་བརྒྱད་ཀྱི་རྗེས་གནང་། གཏོར་མ་གསུམ་གྱི་མན་ངག་རྣམས་སོ། །ཡང་དམ་པའི་སློབ་མ་རོང་མི་ལྦ་བ་ཅན་གྱིས་ཐུན་མོང་མ་ཡིན་པའི་གདམས་ངག་གུར་མགོན་གནྫ་ལུགས་སུ་གྲགས་པ་ལ། གུར་མགོན་ལྷ་ལྔའི་དབང་བསྐུར། དེའི་མངོན་རྟོགས། གཏོར་བསད། ཞལ་ཧོམ། བསད་ལས་བདུན་པ་རྣམས་སོ། །ཡང་དམ་པའི་སློབ་མ་ཕིཾ་ཕག་རྡོ་རྗེ་དཔལ། ཁམས་པ་བཀྲ་ཤིས་སེང་གེ ས་སྐྱ་པ་རྡོ་རྒྱལ་ལས་བརྒྱུད་པའི་ལྷ་བརྒྱད་ཀྱི་རྗེས་གནང་ལ་དམིགས་པ་གཅིག་གཏའ་གཏོར། རྟེན་གཏོར། རྒྱུན་གཏོར། གསུམ་ལ་བརྟེན་ནས། བསྙེན་སྒྲུབ་ལས་གསུམ། སྒྲུབ་པའི་གདམས་ངག དེའི་ཞལ་ཤེས་གཅིག་དང་གསུམ་ཡོད་དོ། །ཅེས་པའི་འདི་ནི་དངུལ་ཆུའི་ཆོས་རྫོང་གི་བླ་མ་འཕགས་པའི་དོན་དུ། དགེ་སློང་ཀུན་དགའ་བཟང་པོས་བཀོད་པའོ།། །།